Bliver ringet op hertil morgen af en lidt træt stemme som siger:

"Hej det er X. Hvordan kan jeg hjælpe dig?"

Jeg spørger om vedkommende er med på, at det er ham og ikke jeg der har ringet op. Nej, nej, det er det ikke svarer han. Jeg har bestilt en opringning siger han. Jeg tænker for mig selv, at jeg ikke engang ville bede min værste fjende om at ringe til mig mandag morgen, så det ville da være lidt pudsigt hvis det var tilfældet. 

Jeg forsøger med at spørge til om han kan komme nærmere ind på hvad det drejer sig om. Han svarer noget i retning af, at det må jeg da vide da det er mig der har bestilt opkaldet. Det er helt klart mandag morgen for os begge. Og vi er åbentbart begge med i en gættekonkurrence. 

Jeg spørger om han i det mindste vil fortælle hvor han ringer fra, da det vil gøre det nemmere for mig at gætte hvad det drejer sig om. Han ringer fra Telenor. Aha. 
Normalt ville jeg knalde røret på efter at have forklaret at deres sælgere må holde op med at chikanere mig (de ringer gerne en gang om ugen for at sælge et mobilabonnement), men i dette tilfælde er det et kærkomment opkald, da jeg har været uden internet i min lejlighed i en uge og netop Telenor har lovet at det ville komme til at virke idag. 

Jeg forsøger at spørge ham venligt om det ikke ville gøre hans arbejde nemmere hvis han slog ens sag op inden han ringede op, så han vidste hvad vi skulle tale om. 

Der kommer diverse forklaringer hvorfor han ikke har gjort det, og jeg forklarer at det drejer sig om at jeg ikke har haft internet i en uge og at de, efter adskillige forsøg i øst og vest over flere dage (hvor hver ny medarbejder jeg talte med i øvrigt mente at det var en heeeeelt forkert løsning den foregående medarbejder var kommet frem til) var kommet frem til noget med at min forbindelse skulle flyttes fra en Asam central til en Isam central og at dette ville tage nogle dage at klare. 

Efter denne forklaring er der lidt stille i røret. Manden i den anden ende udbryder pludselig at efter at have set på min sag kan han med glæde fortælle at flytningen er sket og at min internet virker nu. Nej hvor hvor dejligt, siger jeg, men spørger om han vil vente i røret imens jeg tester om det faktisk virker. 

Jeg forsøger at åbne en netavis men den når ikke længere end til bannerreklamen som forbindelsen hænger fast i. 

Jeg forsøger at sige til manden i den anden ende at forbindelsen er ufattelig langsom og at ingen sider vil loade. Men det har han en forklaring på. Det er fordi mit abonnement er alt for langsomt og jeg burde opgradere til et hurtigere abonnement og det kan han sælge mig for kr20 mere om måneden. Det synes jeg er lidt sjovt da jeg aldrig har haft problemer med at streame netflix osv før dette nedbrud skete. Det er måske ikke en fiberforbindelse men har virket ok til mit behov. 

Jeg spørger hvor meget båndbredde jeg betaler for og han svarer 1mbit, hvilket jeg forklarer ham simpelthen ikke kan passe. Han går så dog med til at jeg betaler for 10mbit men at jeg nok skal overveje at købe noget mere båndbredde. 

Godt nok siger jeg, men uden at have speedtestet det kan jeg garantere ham for at de leverer mindre end 1mbit når forbindelsen ikke engang kan åbne en netavis. Det bliver han tydeligvis irriteret over, da jo ikke bare kan gætte mig til hastigheden. 

Jeg spørger om han ikke vil gøre mig den tjeneste at pinge min forbindelse og speedteste den så vi ved hvad vi taler om. Han beder mig hænge på.

Imens jeg har ventemusik i røret downloader jeg selv et par programmer (over min mobilforbindelse) til at teste hastigheden. Resultatet af testene er at forbindelsen giver 0,28 mbit i download og 0,7 mbit i upload. 

Efter otte minutters ventetid får jeg Telenor medarbejderen tilbage i røret. Denne gang endnu mere træt i stemmen. Han forklarer at de har lidt udfordringer med at foretage testen så han kan ikke fortælle mig hvad min hastighed er. 

Jeg forklarer at jeg sjovt nok har speedtestet hastigheden imens jeg ventede på ham og var kommet frem til at de kun leverede 256k. Altså som i en kvart megabit. Det svarer til hvad man kunne få for omkring 15 år siden. Jeg spørger om hvad der dog foregår. Det vil han ikke tage stilling til men svarer at de vil forsøge at køre nogle test og ringe tilbage indenfor kort tid. 

Her, mere end 3 timer senere har jeg stadig ikke hørt fra dem, men har til gengæld kunne bruge tiden fornuftigt:

På Telenors hjemmeside kan man ikke uden videre se hvad deres abonnementer koster da man skal igennem en formular så de kan vise hvad man kan få af hastighed på sin adresse. Den havde jeg har god tid til at teste.... I første omgang svarede Telenors test at der ingen bredbånd var fundet. Ærlig snak. Dernæst at linjen var optaget. Tjo. Efter et par forsøg kommer den dog frem til at de kan levere 20/2 Mbit. Herligt tænker jeg, gad vide hvad prisen er? 

Herefter bliver jeg sendt videre til en side hvor Telenor foreslår at jeg køber en 50/10 Mbit forbindelse. Bondefangeri tænker jeg, da de selv lige (godt nok lidt modvilligt) er kommet frem til at jeg ikke kan få den forbindelse men bliver endnu mere overrasket over at 50/10 mbit er kr100/kr30 billigere end min nuværende forbindelse....

Efter en uge hvor jeg først har brugt timer på at teste og genstarte udstyr, brugt timer på at tale med medarbejdere og mange timer på at vente på medarbejdere der siger at de vil ringe tilbage efter 20 minutter er jeg lidt træt. Træt af at vente, træt af dårlig service, træt af at jeg hver gang bliver ringet op af nogen der ikke ved hvad de skal tale med mig om, træt af at der tydeligvis ikke bliver gjort noget ved problemet og selvfølgelig mest af alt træt af ikke at have internet. 

Men udmattelsesstrategien virker for Telenor. For lige nu har jeg brugt så meget tid på at Telenor er så eklatant dårlige til at levere at jeg simpelthen ikke har tid til bruge dagen på at skifte udbyder og klage til diverse forbrugerinstanser. Men det bliver jo nok nødvendigt at skifte udbyder hvis der ikke sker noget i en fart.